उमा थर्मेन

उमा करूणा थर्मेन (; जन्म: सन् १९७० अप्रिल २९) एक अमेरिकी अभिनेत्री हुन्। उनले प्रेम प्रसङ्गयुक्त हाँस्य, नाट्यदेखि लिएर कल्पित विज्ञान र क्रियात्मक विधाका चलचित्रहरूमा अभिनय गरिसकेकी छिन्। सन् १९८५ र १९८६ मा बेलायतको भोग नामक फ्यासन पत्रिकाको आवरण पृष्ठमा आफ्नो तस्विर छापिएसँगै उनले पहिलो पटक सबैको ध्यान आकर्षित गरेकी थिइन्। थर्मेनले सन् १९८८ मा 'डेन्जरस लिएजन्स' नामक चलचित्रमा अभिनय गरिन्। उनी चलचित्र निर्देशक क्वेन्टिन टारनटिनोको चलचित्र 'पल्प फिक्सन' (सन् १९९४) मा मिया वालेस नामक पात्रको भूमिका निर्वाह गरेर सफल भइन् भने सोही चलचित्रमा उत्कृष्ट अभिनय गरेवापत उनले सर्वश्रेष्ठ सहायक अभिनेत्रीको विधामा एकेडेमी पुरस्कार र गोल्डेन ग्लोब जस्ता प्रतिष्ठित पुरस्कारका लागि नामाङ्कन प्राप्त गरेकी थिइन्। उनले टारनटिनोसँगै सहकार्य गरेर 'किल बिल: भाग १' र 'किल बिल: भाग २' (सन् २००३, २००४) मा मुख्य भूमिकामा देखा परेपछि उनको चर्चा चुलिएको थियो।

प्रारम्भिक जीवन
उमा करुणा थर्मेनको जन्म सन् १९७० अप्रिल २९ मा बोस्टन, म्यासेचुसेट्समा भएको थियो। उनका बुवा, रोबर्ट थर्मेन, भारतीय-तिब्बती बौद्ध अध्ययनका प्राध्यापक हुन् र तीन वर्षसम्म बौद्ध भिक्षुका रूपमा जीवन बिताएका थिए। उनकी आमा, निना फन स्लिब्रागे, उच्च स्तरकी फेसन मोडल थिइन्, जसको जन्म मेक्सिको सिटीमा भएको थियो। निनाकी आमा स्विडेली मोडल थिइन्।

करियर 
मोडलिङ र अभिनयको सुरूवात (१९८५–१९८९)
थर्मेनले १५ बर्षको उमेरमा नै फ्यासन मोडलका रूपमा आफ्नो करियर सुरू गरिन् र क्लिक मोडल्स एजेन्सीसँग अनुबन्धित भइन्। उनको मोडलिङ् करियर सुरूवातको श्रेय ग्ल्यामर र भोग नामक फ्यासन पत्रिकामा छापिएका आवरण पृष्ठका उनका तस्विरलाई दिन सकिन्छ। उनले किस डेडी गुडनाइट नामक १९८७ मा प्रदर्शित चलचित्र मार्फत अभिनयमा डेब्यु गरेकी थिइन्। थर्मेनलाई सन् १९८८ मा - जोनी बी गुड, दि एडवेन्चर्स अफ बैरन मुनचौसेन र डेन्जरस लिएजन्स गरी तीन चलचित्रमा अभिनय गर्ने मौका मिल्यो। जोनी बी गुडमा उनले एक अमेरिकन फुटबल खेलाडीको प्रेमिकाको भूमिका निभाएकी थिइन भने, दि एडवेन्चर्स अफ बैरन मुनचौसेनमा देवी भिनसको रूपमा संक्षिप्त भूमिका निभाइन्। उक्त चलचित्रमा उनी केही समयको लागि नग्न देखिएकी छिन्।

ग्लेन क्लोज र जोन माल्कोविचसमेतको अभिनय रहेको डेन्जरस लिएजन्स नामक चलचित्रमा उमा थर्मेनले सिधा-सादा किशोरीको भूमिका निभाएकी थिइन। यो चलचित्रले धेरै नै चर्चा पायो र थर्मेनलाई पनि दर्शक र समीक्षकहरूको नजरमा नयाँ पहिचान प्राप्त भयो। रोजर एबर्टले उनको प्रदर्शनको प्रशंसा गर्दै "चुनौतीपूर्ण भूमिकामा उत्कृष्ट अभिनय" भन्दै टिप्पणी गरेका थिए। तर आफ्नो चर्चा आफ्नै लागि असुरक्षाको कारण हुन सक्ने महसुस गर्दै थर्मेनले त्यसको एक वर्षसम्म ठूला र नसुहाउने पहिरनहरू लगाएर लण्डनमा बिताएकी थिइन्। त्यो समयमा उनी आत्मविश्वासको अभावबाट पीडित थिइन् र आफ्नो शरीरलाई लुकाउन खोज्थिन्। माल्कोविचले थर्मेनको यस्तो उपस्थितिका बारेमा उल्लेख गर्दै भनेका थिए, "उनी बुद्धिमान र सन्तुलित छिन् तर केही अन्य कुरा पनि उनमा छ - उनी भावनात्मक रूपमा केही त्रसित देखिन्छिन्।"

प्रारम्भिक ख्याती र पल्प फिक्सन (१९९०-१९९५)
सन् १९९० मा हेनरी एण्ड जुन नामक नाट्य चलचित्रमा थर्मेन फ्रेड वार्ड र मारिया डि मिडिरोस सँगै पर्दामा देखिएकी थिइन् जुन चलचित्र लेखक हेनरी मिलर र उनकी पत्नी जुन मिलरको सम्बन्ध माथी बनाइएको थियो। उक्त चलचित्र अमेरिकामा राष्ट्रव्यापी रूपमा प्रदर्शनमा नआएता पनि त्यसले थर्मेनलाई चलचित्र क्षेत्रमा नयाँ उचाइ प्रदान गर्यो। द न्यू योर्क टाइम्सले लेख्यो: थर्मेनले जुन मिलरको भूमिकालाई अत्यन्तै अतिरञ्जित र नाटकीय तरिकाले प्रस्तुत गरेकी छन्। जुन पहिल्यै बलियो र ध्यान आकर्षित गर्ने पात्र हो, तर थर्मेनको अभिनयले उनलाई अझ धेरै प्रभावशाली बनाउँछ। तर, उनको अभिनय शक्तिशाली र ध्यान खिच्ने भए पनि कहिलेकाहीँ अलि अनौठो र असामान्य पनि लाग्छ, जसले दर्शकहरूलाई यो अभिनय रोचक र अलि अन्योलपूर्ण दुबै लाग्न सक्छ।

क्वेन्टिन टारनटिनोको १९९४ को चलचित्र पल्प फिक्सनमा उमा थर्मेनले लस एन्जलसको एक ग्याङस्टरको पत्नी मिया वालेसको भूमिका निर्वाह गरेकी थिइन्। यस भूमिकाका लागि उपयुक्त अभिनेत्रीको धेरै खोज गरिएको थियो, तर पहिलो भेटमै टारनटिनोले उमा थर्मेनलाई रोजे। यो चलचित्रले विश्वभर २१ करोड ३९ लाख अमेरिकी डलर कमायो र समालोचकहरूबाट व्यापक प्रशंसा पायो। प्रायः यसलाई सबैभन्दा उत्कृष्ट चलचित्रहरूको सूचीमा राखिन्छ। थर्मेन अभिनित उक्त चलचित्रको प्रचारले अन्य चलचित्रको प्रचारलाई छायाँमा पारेको थियो भने मिया १९९० को दशकका सबैभन्दा स्मरणीय महिला पात्रका रूपमा दर्शकहरूको मन-मस्तिष्कमा बस्न सफल भइन्।
स्थापित करियर (१९९६-२००२)
उमा थर्मेनले १९९० को दशकको अन्त्यमा केही फिल्महरूमा अभिनय गरिन्। १९९६ मा उनी दुईवटा चलचित्रहरूमा थिइन्: ब्युटिफुल गर्ल्स, जहाँ उनले एक समझदार प्रेमिकाको भूमिका निभाइन् र द ट्रुथ अबाउट क्याट्स एण्ड डग्स, जहाँ उनले एक मुर्ख गोरी मोडलको भूमिका निभाइन्। दुबै चलचित्र ठीकै चले र समीक्षात्मक रूपमा पनि प्रशंसा गरिए। १९९७ मा उनले ग्याटाका नामक चलचित्रमा इथन हकसँग अभिनय गरिन् जुन एउटा वैज्ञानिक कल्पनाको (साइन्स फिक्सन) फिल्म हो, जहाँ भविष्यमा बच्चाहरूलाई अनुवांशिक रूपमा डिजाइन गरिन्छ। उक्त चलचित्रले धेरै पैसा कमाउन सकेन तर समीक्षकहरूले भने औधी मन पराए। 

त्यस वर्ष पछि थर्मेनले ब्याटम्यान एण्ड रोबिन मा खलनायक पोइजन आइभीको भूमिका निभाइन्। यो फिल्म बनाउन धेरै खर्च गरिएको थियो तर यसले आशातित कमाइ गर्न भने सकेन। ब्याटम्यान एण्ड रोबिनलाई सबैभन्दा खराब चलचित्रहरूको सूचीमा राख्ने गरिन्छ। यद्यपि, थर्मेनको अभिनयलाई धेरैले रूचाए र केही समीक्षकहरूले उनको तुलना अभिनेत्री माए वेस्टसँग गरे। उनले आफ्नो भूमिकाको लागि ब्लकबस्टर इन्टर्टेनमेन्ट पुरस्कार जितिन् र किड्स च्वाइस पुरस्कारको लागि नामाङ्कित भइन्।

१९९८ मा थर्मेनले ले मिजरेबल्स मा फान्टिनको भूमिका निभाइन्, जुन भिक्टर ह्युगोको प्रसिद्ध पुस्तकको कथामा आधारित छ। समीक्षकहरूले यो चलचित्रको सकारात्मक टिप्पणी गरे र एक समीक्षकले त थर्मेनको अभिनयलाई कथाको सबैभन्दा राम्रो तत्वको रूपमा वर्णन गरे। सोही वर्ष, उनले द एभेन्जर्समा अभिनय गरिन् तर त्यो चलचित्र पनि असफल भयो। १९९९ मा उनले केही थिएटरमा काम गरिन् र वुडी एलनको सानो भूमिकामा अभिनय गरिन्। यो समयमा, उनी अभिनयबाट ब्रेक लिइरहेकी थिइन् किनकि उनले भर्खरै बच्चा पाएकी थिइन्। उनले द लर्ड अफ द रिङ्स मा ठूलो भूमिका अस्वीकार गरिन्, जुन निर्णयलाई उनी आफ्नो जीवनकै सबैभन्दा ठूलो गल्तीको रूपमा लिन्छिन्।

सन्दर्भ सामग्रीहरू

श्रेणी:सन् १९७० मा जन्म
श्रेणी:अमेरिकी चलचित्र अभिनेत्रीहरू
श्रेणी:अमेरिकी महिला मोडलहरू
श्रेणी:जीवित मानिसहरू
श्रेणी:बोस्टनका अभिनेत्रीहरू